CELEX: 32020D1584
Language: hr
Date: 2020-10-26 00:00:00
Title: Odluka Vijeća (EU) 2020/1584 od 26. listopada 2020. o stajalištu koje treba zauzeti u ime Europske unije u okviru Vijeća Međunarodne organizacije civilnog zrakoplovstva u pogledu donošenja izmjene 46. dijela I. Priloga 6. i izmjene 39. dijela II. Priloga 6. Konvenciji o međunarodnom civilnom zrakoplovstvu povezanih s odgodom predstojećeg zahtjeva za opremanje 25-satnim uređajem za snimanje zvuka u pilotskoj kabini radi izbjegavanja neželjenih posljedica zbog pandemije bolesti COVID-19

30.10.2020   
               
               
                  HR
               
               
                  Službeni list Europske unije
               
               
                  L 362/25
               
            
         ODLUKA VIJEĆA (EU) 2020/1584
         od 26. listopada 2020.
         o stajalištu koje treba zauzeti u ime Europske unije u okviru Vijeća Međunarodne organizacije civilnog zrakoplovstva u pogledu donošenja izmjene 46. dijela I. Priloga 6. i izmjene 39. dijela II. Priloga 6. Konvenciji o međunarodnom civilnom zrakoplovstvu povezanih s odgodom predstojećeg zahtjeva za opremanje 25-satnim uređajem za snimanje zvuka u pilotskoj kabini radi izbjegavanja neželjenih posljedica zbog pandemije bolesti COVID-19
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Konvencija o međunarodnom civilnom zrakoplovstvu („Čikaška konvencija”), kojom se uređuje međunarodni zračni prijevoz, stupila je na snagu 4. travnja 1947. Njome je osnovana Međunarodna organizacija civilnog zrakoplovstva (ICAO).
                  
               
                     (2)
                  
                  
                     Države članice su države ugovornice Čikaške konvencije i članice ICAO-a, a Unija ima status promatrača u određenim tijelima ICAO-a. Sedam država članica ima predstavnike u Vijeću ICAO-a.
                  
               
                     (3)
                  
                  
                     U skladu s člankom 54. Čikaške konvencije Vijeće ICAO-a može donositi međunarodne standarde i preporučenu praksu te ih odrediti kao priloge Čikaškoj konvenciji.
                  
               
                     (4)
                  
                  
                     U skladu s člankom 90. Čikaške konvencije svaki takav prilog ili izmjena priloga stupa na snagu unutar tri mjeseca nakon prosljeđivanja državama ugovornicama ICAO-a ili nakon isteka dužeg vremenskog razdoblja koje može utvrditi Vijeće ICAO-a, osim ako je u međuvremenu većina država ugovornica ICAO-a obavijestila Vijeće ICAO-a o svojem neslaganju.
                  
               
                     (5)
                  
                  
                     U skladu s člankom 38. Čikaške konvencije svaka država koja ne smatra prikladnim da se u cijelosti pridržava međunarodnih standarda ili postupaka kako su navedeni u članku 37. te konvencije ili koja ne može potpuno usuglasiti svoje propise ili praksu s takvim međunarodnim standardima ili postupcima ili koja smatra potrebnim usvojiti propise ili praksu različite u bilo kojem određenom dijelu od onih koji su utvrđeni međunarodnim standardom mora o razlikama između svoje prakse i prakse utvrđene međunarodnim standardom odmah obavijestiti ICAO.
                  
               
                     (6)
                  
                  
                     Pandemija bolesti COVID-19 negativno je utjecala na operatore zrakoplova, proizvođače zrakoplova i poddobavljače proizvođača opreme te je usporila razvoj novih sustava. Operatori zrakoplova otkazuju ili odgađaju isporuke zrakoplova, što je dovelo do toga da se isporuke zrakoplova predviđene za 2020. odgađaju za 2021. Novoproizvedeni zrakoplovi konfigurirani za isporuku 2020. čija je isporuka odgođena za 2021. moraju se ponovno konfigurirati u skladu s odredbama koje se primjenjuju nakon 1. siječnja 2021. Operatori zrakoplova i proizvođači zrakoplova suočavaju se s nepotrebnim financijskim opterećenjem ako u te zrakoplove moraju naknadno ugrađivati opremu. Stoga je Komisija u postupku donošenja odgode tog datuma na razini Unije izmjenama Uredbe (EU) br. 965/2012. Uređaj za snimanje zvuka u pilotskoj kabini („CVR”) služi za pomoć u istraživanju nesreća i nezgoda. Odgoda provedbe produljenja vremena snimanja CVR-om s dva sata na 25 sati ne predstavlja znatni sigurnosni rizik, a omogućuje prilagodbu sigurnosnih koristi duljeg vremena snimanja zvuka u pilotskoj kabini situaciji u kojoj se trenutačno nalazi zrakoplovna industrija. Unija snažno podupire ICAO u tome da se poveća sigurnost zrakoplovstva. Budući da je zbog pandemije bolesti COVID-19 nastalo dosad nezabilježeno stanje i da ne postoji znatan sigurnosni rizik, Unija bi stoga trebala podržati te izmjene.
                  
               
                     (7)
                  
                  
                     Primjereno je utvrditi stajalište koje treba zauzeti u ime Unije na 221. sjednici Vijeća ICAO-a o predviđenoj izmjeni 46. dijela I. Priloga 6. i izmjeni 39. dijela II. Priloga 6. To stajalište trebalo bi biti da se podrže te izmjene i trebaju ga izraziti države članice Unije koje su članice Vijeća ICAO-a djelujući zajednički u ime Unije.
                  
               
                     (8)
                  
                  
                     Stajalište Unije nakon što Vijeće ICAO-a donese, bez znatnih promjena, izmjenu 46. dijela I. Priloga 6. i izmjenu 39. dijela II. Priloga 6., koje će glavni tajnik ICAO-a objaviti putem postupka ICAO-ova dopisa državama, trebalo bi biti da ne obavješćuje o neslaganju već priopćuje sukladnost s tim izmjenama te to stajalište trebaju izraziti sve države članice Unije,
                  
               DONIJELO JE OVU ODLUKU:
         
            Članak 1.
            
               1.   Stajalište koje treba zauzeti u ime Unije na 221. sjednici Vijeća Međunarodne organizacije civilnog zrakoplovstva (ICAO) jest da se u cijelosti podrži predložena izmjena 46. dijela I. Priloga 6. i izmjena 39. dijela II. Priloga 6. Konvenciji o međunarodnom civilnom zrakoplovstvu.
            
            
               2.   Stajalište koje treba zauzeti u ime Unije, pod uvjetom da Vijeće ICAO-a donese, bez znatnih promjena, predložene izmjene iz stavka 1., jest da, u odgovoru na odgovarajuće ICAO-ove dopise državama, ne obavješćuje o neslaganju već priopćuje sukladnost s donesenim izmjenama.
            
         
         
            Članak 2.
            
               1.   Stajalište iz članka 1. stavka 1. moraju izraziti države članice Unije koje su članice Vijeća ICAO-a djelujući zajednički.
            
            
               2.   Stajalište iz članka 1. stavka 2. moraju izraziti sve države članice Unije.
            
         
         
            Članak 3.
            Ova Odluka stupa na snagu na dan donošenja.
         
         
            Sastavljeno u Bruxellesu 26. listopada 2020.
            
               
                  Za Vijeće
               
               
                  Predsjednik
               
               M. ROTH